Izstāde “Iepazīsti Latvijas dabu!”
2025-06-16 - 2025-08-22 | LU Dabas māja (https://maps.app.goo.gl/DuKC3KpKE12UQHYN8)
Līdz  22. augustam LU bibliotēkā – LU Akadēmiskā centra Dabas mājā (Rīgā, Jelgavas ielā 1, 1. stāvā) – apskatāma izstāde “Iepazīsti Latvijas dabu!”. Izstādes apmeklētāji varēs iepazīties ar LU bibliotēkas krājumā esošajiem izdevumiem par dabas objektiem Latvijā – alām, avotiem, dižkokiem, klintīm un citiem unikāliem dabas veidojumiem.
LU bibliotēka rosina iepazīt un izzināt Latvijas dabu, atgādinot par plašajām brīvā laika pavadīšanas iespējām, apceļojot gan labi zināmas, gan vēl neiepazītas vietas Latvijā. Izstāde veidota kā ilustratīvs un informatīvs iedvesmas avots dabas objektu iepazīšanai Latvijā, eksponējot LU bibliotēkas krājumā esošās grāmatas, kurās var atrast informāciju par apskates vietām un plānot dabai draudzīgus pārgājienus un ceļojumus.
Izstādē līdzās izdevumiem pievienoti kvadrātkodi. Tie nodrošina ērtu piekļuvi informācijas avotiem, kas varētu būt noderīgi ceļotājiem un atpūtniekiem – LU Eksakto zinātņu un tehnoloģiju fakultātes mājaslapā pieejamās kartes, dati Latvijas Vides, ģeoloģijas un meteoroloģijas centra mājaslapā, informācija Latvijas oficiālajā tūrisma portālā.
Līdzās izstādei novietota Latvijas karte un izstādes apmeklētāji tajā var atzīmēt sev zināmus dabas objektus, ko iesaka apmeklēt arī citiem Latvijas iedzīvotājiem un viesiem.
